Szarvason fogták el az ukrán csempészeket és utasaikat
A rendőrök tíz határsértővel és két embercsempészéssel gyanúsítható ukrán állampolgárral szemben intézkedtek vasárnap Békés megyében.
A Békés megyei rendőrök vasárnap 17 óra 30 perc és hétfő 5 óra 30 perc között tíz határsértőt és két embercsempészéssel gyanúsítható férfit fogtak el – olvasható a police.hu közleményében.

Szarvas külterületén, az M44-es gyorsforgalmi úton vasárnap 21 óra 30 perc körül leállítottak a rendőrök egy lengyel és egy magyar rendszámú személyautót. Mindkét járművet ukrán állampolgárok vezették, és a magyar honosságú autóban tíz migráns is utazott. Az utasok közül ketten tunéziai, hárman egyiptomi, öten pedig iraki állampolgárnak vallották magukat.

Nem tudták hitelt érdemlően igazolni a személyazonosságukat és azt, hogy jogszerűen tartózkodnak Magyarországon. A rendőrjárőrök előállították őket a Lőkösházi Határrendészeti Kirendeltségre, ahol idegenrendészeti eljárás indult ellenük.

Mint ahogy az a közleményből kiderül, a két ukrán férfit a Békés Megyei Rendőr-főkapitányság Felderítő Osztálya embercsempészés bűntett elkövetésének megalapozott gyanúja miatt őrizetbe vette, és a személygépkocsikat lefoglalta.

Az embercsempészés bűntett alapesetben egy évtől öt évig, minősített esetben akár öttől tizenöt évig terjedő szabadságvesztéssel büntetendő. A bűncselekmény szervezője vagy irányítója tíz évtől húsz évig terjedő szabadságvesztéssel is sújtható.
embercsempészet rendőrség kék hírek